पाएं अपने शहर की ताज़ा ख़बरें और फ्री ई-पेपरडाउनलोड करें
वैक्सीन लगवाने के बाद कई गंभीर बीमारियों से जूझ रहे बुजुर्गों ने भी कोरोना से जंग जीत ली है। पिछले 15 दिनों में जिला चिकित्सालय में कोरोना के इलाज के लिए भर्ती हुए जिन मरीजों ने वैक्सीन का एक या दोनों डोज लगवा लिए थे, उनका न तो बहुत ज्यादा ऑक्सीजन लेवल गिरा और न ही उनकी हालत गंभीर हुई।
45 साल से अधिक के जो लाेग वैक्सीन लगवाने के पहले कोरोना से संक्रमित हो गए, उनमें कई लोगों की हालत न केवल गंभीर हुई बल्कि पिछले दस दिन में हुई मौतों में सबसे ज्यादा आंकड़ा ऐसे ही लोगों का है। विशेषज्ञ कहते हैं कि वैक्सीन लगने के बाद आप कोरोना से संक्रमित तो हो सकते हैं लेकिन आपके फेंफड़ों तक संक्रमण नहीं पहुंचेगा।
इससे आपकी जान को खतरा न के बराबर रहेगा। क्योंकि वैक्सीन लगने से एंटी बॉडी बन जाती है। हालांकि इक्का-दुक्का ऐसे मामले हैं, जिनमें वैक्सीन का एक डोज लगने वाले के कोरोना संक्रमित व्यक्ति की मौत हुई। लेकिन ऐसे व्यक्ति पहले से कई गंभीर बीमारियों से पीड़ित रहे हैं।
जिला टीकाकरण अधिकारी डॉ संजय ऋषिश्वर कहते हैं कि जिन लोगों ने वैक्सीन लगवाने में जागरूकता दिखाई, उनके शरीर में कोरोना से लड़ने के लिए एंटीबॉडी विकसित हो गई। ऐसे मरीजों की उम्र अधिक होने के बावजूद ऑक्सीजन के लिए उन्हें संघर्ष नहीं करना पड़ा। संक्रमित होने पर पहले और दूसरे दिन अवश्य इनका ऑक्सीजन लेवल कुछ कम हुआ लेकिन तीन से पांच घंटे की ऑक्सीजन लेने के बाद ही इनका ऑक्सीजन लेवल सामान्य हो गया।
उम्र 73 साल, कई बीमारियां, कोरोना को हराया, क्योंकि वैक्सीन के दोनों डोज लगे
शिवपुरी शहर की तारकेश्वरी कॉलोनी निवासी 73 साल के डॉ एमके बांझल जब संक्रमित हुए तो वे वैक्सीन के दोनों डोज लगवा चुके थे। 7 दिन जिला चिकित्सालय के कोविड आईसीयू में उपचार चला। इस दौरान सिर्फ पहले दिन ऑक्सीजन की जरूरत पड़ी। जबकि डॉ बांझल पहले से कई बीमारियों से ग्रसित थे। लेकिन कभी भी ऐसा नहीं लगा कि उनकी हालत में सुधार नहीं हो रहा है। अस्पताल में भर्ती रहने के दाैरान उन्होंन योगाभ्यास किया। अस्पताल से उनकी छुट्टी हो चुकी है।
वैक्सीन के डोज ले चुके थे, हालत नहीं बिगड़ी, अब कोरोना को हराकर स्वस्थ
55 साल के जिला खेल अधिकारी महेंद्र सिंह तोमर हमेशा एक्सरसाइज करते रहे। खुद पर आत्मविश्वास अधिक था। अचानक एक दिन हल्की खांसी औऱ तेज बुखार आने पर जांच कराई तो कोरोना पॉजिटिव पाए गए। चूंकि तोमर पहले ही वैक्सीन के दोनों डोज लगवा चुके थे इसलिए उन्हें किसी तरह की कोई गंभीर स्थिति नहीं बनी। वे अब स्वस्थ्य हो चुके हैं।
संक्रमित होने पर तबीयत बिगड़ी लेकिन ऑक्सीजन लेवल नहीं गिरा
महिला बाल विकास विभाग के जिला अधिकारी 52 वर्षीय देवेंद्र सुंद्रियाल भी 19 अप्रैल को कोविड पॉजिटिव हो पाए गए। जब वे कोरोना संक्रमित हुए तब तक वे वैक्सीन के दोनों डोज लगवा चुके थे। इस वजह से उन्हें जब संक्रमण हुआ तो बुखार के साथ-साथ तेज खांसी और शरीर में कमजोरी महसूस हुई। लेकिन सामान्य उपचार के बाद ही उनके स्वास्थ्य में सुधार होने लगा। चार दिन में वे पूरी तरह से खुद को स्वस्थ्य महसूस करने लगे। डॉक्टर से पूछा तो उन्होंने कहा कि वैक्सीनेशन के बाद आपको कोरोना हुआ। इससे आपकी स्थिति खतरे से बाहर है। हालांकि अभी वह होम आइसोलेशन में हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn